**Bevar Dantes Plads 2025**

Beboerne og erhvervsdrivende har i mere end seks år arbejdet ihærdigt for at bevare den renoverede Dantes Plads og undgå anlæggelse af Q-Parks p-kælder til først 214 p-pladser i tre etager, reduceret til en to etager til ca. 140 biler med ned- og opkørsel via den fredeliggjorte og cyklistvenlige Vester Voldgade fra Rådhuspladsen til Lille Langebro og Christianshavn.

**Miljøet**

Ved H.C. Andersens Boulevard over mod Glyptoteket vil der blive anlagt et elevator-trappetårn på ca. fem meters højde og ni meters bredde, Fotomontage nedenfor viser ca. størrelse og placering.



På pladsen kommer tillige nødtrapper, udluftningskanaler og en 10 m ned-opkørsel med dårlig oversigt til V. Voldgade. Her er dagligt 14.000 cyklister og mange gående/ løbende børn. Der er stor risiko for alvorlige ulykker ved udkørsel med under et sekunds observationstid.



Byrummet er indrammet af smuk arkitektur, Adskillige skulpturer forskønner stedet. Der er mange høje robinietræer, blomsterbede, små bakker og bænke. Der foregår talrige aktiviteter i form af leg, kørsel på løbehjul og skateboards, undervisning af skolebørn, frokostspisning, læsning, kulturstudier og meget andet. Udeservering og ophold i den mindst forurenede del af pladsen vil blive urealistisk pga. trafik og reduceret plads. De værdifulde arkitektoniske akser fra pladsen mod Glyptoteket og Christiansborg Slot vil blive ødelagt af tårn og nedkørsel. De over 140 år gamle, fredede og bevaringsværdige bygninger og Tivolisøen vil næppe holde til stor udgravning tæt på.

**En kolos på lerfødder**

Dantes Plads er ifølge mange ingeniører et hydro-geologisk lunefuldt og uforudsigeligt sted på gammel havbund. I undergrunden ligger talrige forsyningsledninger: Hovedvandledning, kloak, gas, alm. vand, fjernvarme, net kabler, høj og lavspændingsnet.

Et p-anlæg vil være en kolos på lerfødder midt i Middelalderbyens Kulturkvarter, hvor Metropolzone-planen i 2011 gennemførte renovering for mange Mill. kr. af Vester Voldgade og de tilstødende pladser, Regnbuepladsen, Dantes Plads, ved Den Classenske Legatskole og Bryghuspladsen med legeplads, byrum, havnebad og Lille Langebro mod Christianshavn/ Amager.

Der eksisterer allerede 6.000 ledige p-pladser i nærliggende p-anlæg, hvoraf flere er nybyggede. Belægninger ligger omkring 20%.

En p-kælder vil give stort CO2-udslip ved anlæggelse/ drift/ vedligehold og tiltrække biler med usikre trafikforhold for cyklister og gående til følge. Støj og forurening forringer miljø og sundhed – særligt hos de mange børn til og fra institutioner, museer og legepladser i området.

**Politisk**

De ovenstående indvendinger mod p-kælderen beskrev kommunen selv i sin rapport ”Dantes Plads Foranalyse 2017”. Man behøver således ikke at gå langt for at få saglig information.

Med BLOX-parkering med 350 p-pladser, Axel Tower-parkering med 278 p-pladser og snart over 1.000 p-pladser på Postgrunden skulle parkeringsforliget fra 2009-11 til fulde være opfyldt. Ingen steder i forliget står, at kun Q-Parks p-anlæg kan opfylde p-forliget. Det ER allerede opfyldt!

Endnu ny p-kælder vil stride totalt mod kommunens vedtagne ”Kommuneplanstrategi 2023 – Fremtidens klimavenlige hovedstad”, ”Indre Bydelsplan 2023-26”, ”Metropolzone-aftalen” fra 2007 og Borgerrepræsentationens vedtagelse af Vester Voldgade som cykelgade i juli 2023.

Det bør gøres attraktivt at benytte de tre nærliggende metrostationer, som blev anlagt for at gøre byen mindre trafikeret og dermed mere grøn.

**Arkitekturens historiske rødder bør huskes**

Romeren Vitruvius - ca. 75 - 25 f.Kr.- introducerede i sit skrift “De Architectura” tre grundlæggende begreber til at vurdere arkitektur: Er byggeriet nyttigt & nødvendigt? Er det holdbart? Er det smukt?

En p-kælder på Dantes Plads opfylder ingen af disse basale betingelser.

**Hvem har fornuft og styrke til at stoppe det projekt i tide, inden kolossen vælter og volder ubodelig skade på et historisk og miljømæssigt enestående byrum?**

**På vegne af Beboerforeningen for Dantes Plads og nærliggende områder**

Venlig hilsen

Jette Ingerslev, formand, speciallæge, dr. med. Tlf. 40 72 38 72